## L’Institut Valencià de Finances activa la seua nova línia de suport financer 2025 per a entitats socials, dotada amb 75 milions d’euros

*** Permet accedir a préstecs bonificats a entitats del tercer sector que facen accions concertades o són beneficiàries de subvencions atorgades per la Vicepresidència Primera i Conselleria de Servicis Socials, Igualtat i Vivenda
* L’any passat, l’IVF va aprovar 100 operacions acollides a esta línia de finançament, per un import conjunt de 67,6 milions d’euros**

L’Institut Valencià de Finances (IVF) ha posat en marxa la nova Línia Social 2025 que va dirigida a entitats del tercer sector que desenrotllen accions concertades o són beneficiàries de subvencions concedides per la Vicepresidència Primera i Conselleria de Servicis Socials, Igualtat i Vivenda durant este exercici.

A través d’esta línia de finançament, les entitats poden accedir a la liquiditat necessària per a cobrir necessitats operatives i poder continuar amb la seua activitat fins a la resolució dels concerts i el desemborsament de les quantitats que els corresponen pels servicis que desenrotllen per a l’Administració.

Per a la posada en marxa d’este instrument de suport financer que gestiona l’IVF, la Vicepresidència Primera i Conselleria de Servicis Socials, Igualtat i Vivenda aporta una subvenció, la qual cosa permet que estes entitats puguen accedir a préstecs bonificats a un interés simbòlic del 0,5 % fix.

El director general de l’IVF, Enrique Montes, ha valorat molt positivament la bona marxa d’este producte financer i l’excel·lent acceptació que té entre les entitats socials de la Comunitat Valenciana, “la qual cosa ens ha portat un any més a la seua reedició”.

“L’any passat es van aprovar a través d’esta línia un total de 100 operacions de suport financer a entitats socials que treballen a la Comunitat Valenciana, la qual cosa els va permetre accedir a finançament per un import conjunt de 67,6 milions d’euros”, ha explicat Montes.

“Es tracta d’entitats que presten un important servici per a la Generalitat i és essencial que disposen de la liquiditat necessària per a continuar funcionant amb normalitat fins que reben les quantitats que els corresponen per les accions que realitzen”, ha afegit el director de l’IVF.

**Entitats beneficiàries**

Esta línia de finançament permet accedir a liquiditat a un ampli conjunt d’entitats socials com són els centres d’atenció a persones amb discapacitat o diversitat funcional, centres de cura de persones majors dependents, o centres que donen suport al sector de la infància, l’adolescència, les dones víctimes de violència de gènere o les persones en risc d’exclusió social.

També poden sol·licitar estos préstecs lesentitats que requerixen inversió per a la construcció, equipament i adequació d’infraestructures de servicis socials i que disposen d'una subvenció de la Conselleria de Servicis Socials per a dur a terme estos projectes.

Estes entitats poden accedir a través de l’IVF a préstecs a un tipus d’interés simbòlic del 0,5 % i sense comissions.

Fecha: 07/02/2025